
Betegtájékoztató: Információk a felhasználó számára
Maurers Svédcsepp belsőleges és külsőleges oldat
32 gyógynövény alkoholos kivonata
Mielőtt elkezdi szedni/alkalmazni ezt a gyógyszert, olvassa el figyelmesen az alábbi betegtájékoztatót, mely az Ön számára fontos információkat tartalmaz.

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa, vagy gyógyszerésze által elmondottaknak megfelelően alkalmazza.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További információkért vagy tanácsért forduljon gyógyszerészéhez.

· Ha Önnél bármilyen mellékhatás jelentkezik, tájékoztassa kezelőorvosát, vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.
· Feltétlenül tájékoztassa kezelőorvosát, ha tünetei 7 napon belül nem enyhülnek, vagy éppen súlyosbodnak.
A betegtájékoztató tartalma:

1.
Milyen típusú gyógyszer a Maurers Svédcsepp és milyen betegségek esetén alkalmazható?

2.
Tudnivalók a Maurers Svédcsepp alkalmazása előtt

3.
Hogyan kell alkalmazni a Maurers Svédcseppet?
4.
Lehetséges mellékhatások

5.
Hogyan kell a Maurers Svédcseppet tárolni?

6.
A csomagolás tartalma és egyéb információk

1.
Milyen típusú gyógyszer a Maurers Svédcsepp és milyen betegségek esetén alkalmazható?
A készítmény hagyományos növényi gyógyszer, kizárólag a régóta fennálló használaton alapuló meghatározott javallatokra alkalmazandó belsőleges és külsőleges használatra.

Belsőleges:

· Enyhe emésztési zavarok, mint puffadás, teltségérzet, bélrenyheség, epepanaszok kezelésére vagy enyhítésére és az étvágy javítására.

Külsőleges:

· Bedörzsölésre és borogatásra reumás fájdalmak és izomfájdalmak esetén.

Keresse fel kezelőorvosát, ha tünetei 7 napon belül nem enyhülnek, vagy éppen súlyosbodnak.

A gyógynövényekben található hatóanyagok együttesen eredményezik a kifejtett hatást.

2.
Tudnivalók a Maurers Svédcsepp alkalmazása előtt
Ne alkalmazza a Maurers Svédcseppet:

Belsőleg és külsőleg:

· ha allergiás a készítmény hatóanyagaira vagy a gyógyszer (6. pontban felsorolt) egyéb összetevőjére.

Belsőleges alkalmazás ellenjavallt:

-
alkoholbetegek, terhes vagy szoptató nők, 18 év alatti gyermekek és serdülők, és olyan betegségben szenvedők esetén, akik a készítmény magas alkoholtartalma miatt fokozott kockázatnak vannak kitéve (például epilepszia, májbetegség), epeúti elzáródás, epekő, akut gyomorfekély és nyombélfekély esetén.

Külsőleges alkalmazás ellenjavallt:

· 6 év alatti életkor;
· bőrbetegségek;
· sérült bőrfelület esetén.

Figyelmeztetések és óvintézkedések

Cukorbetegeknél a készítmény alkoholtartalmát figyelembe kell venni.

Gyermekek és serdülők

A gyógyszer belsőleges alkalmazása 18 év alatti serdülők és gyermekek számára alkoholtartalma miatt ellenjavallt, 6 évesnél idősebb gyermekeknél a külsőleges alkalmazás szülői felügyelettel történjen. 
Egyéb gyógyszerek és a Maurers Svédcsepp
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.
Gyógyszerkölcsönhatásokról ezidáig nem számoltak be. 

Amennyiben vérhígító gyógyszert szed, a Maurers Svédcsepp alkalmazása előtt keresse fel kezelőorvosát.

Külsőleges alkalmazásakor más helyileg alkalmazott készítménnyel egyidejűleg nem alkalmazható.

Terhesség és szoptatás

Ha Ön terhes vagy szoptat, illetve ha fennáll Önnél a terhesség lehetősége vagy gyermeket tervez, a gyógyszer szedése előtt beszéljen kezelőorvosával vagy gyógyszerészével.
Terhesség és szoptatás ideje alatt történő alkalmazásának biztonságosságára nem áll rendelkezésre elegendő adat, ezért ilyenkor belsőleg nem alkalmazható.
Külsőleg csak orvosi javallat alapján alkalmazható.
A készítmény hatásai a gépjárművezetéshez és a gépek kezeléséhez szükséges képességekre

A készítmény alkoholtartalma nagymértékben befolyásolja a gépjárművezetéshez és gépek kezeléséhez szükséges képességeket.

A Maurers Svédcsepp etanolt (alkohol) tartalmaz
Belsőleges alkalmazás esetén

Ez a készítmény 1744 mg alkoholt (etanol) tartalmaz adagonként (5 ml), amely egyenértékű 348,8 mg/ml alkohollal. A készítmény egy adagjában található alkoholmennyiség 37 ml sörnek vagy 14,8 ml bornak felel meg. 
A készítményben található alkohol várhatóan nem lesz hatással felnőttekre és serdülőkre, és várhatóan nem okoz észlelhető hatást gyermekeknél. Fiatalabb gyermekek esetén jelentkezhet valamilyen hatás, például álmosság.

A készítményben található alkohol befolyásolhatja más gyógyszerek hatását. Kérdezze meg kezelőorvosát vagy gyógyszerészét, ha más gyógyszereket is szed.

Ha Ön terhes vagy szoptat, kérdezze meg kezelőorvosát vagy gyógyszerészét, mielőtt elkezdi alkalmazni ezt a gyógyszert.

Ha Ön alkoholfüggő, kérdezze meg kezelőorvosát vagy gyógyszerészét, mielőtt elkezdi alkalmazni ezt a gyógyszert 
Külsőleges alkalmazás esetén

Külsőleges alkalmazás esetén alkoholtartalma miatt sérült bőrfelületen égő érzést okozhat.

Borogatásként történő alkalmazásakor nem használható párakötés és nem melegíthető!
3.
Hogyan kell alkalmazni a Maurers Svédcseppet?

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát vagy gyógyszerészét.
A készítmény ajánlott adagja:
Belsőleg:

Felnőtteknek napi 2‑3 alkalommal 1 kávéskanállal (kb. 5 ml) hígítatlanul vagy kevés vízzel, teával vagy gyümölcslével elkeverve ajánlott bevenni. A készítmény bármely vizes alapú üdítőitallal, szörppel, stb. keverhető, de tejes italokkal (kakaó, tejeskávé, stb.) nem szabad elegyíteni.
· Enyhe emésztési zavarok, epepanaszok kezelésére étkezés közben vagy közvetlenül főétkezések után,

· étvágyjavításra: főétkezések előtt fél órával kell bevenni.

Külsőleg:

Naponta többször, de legfeljebb ötször bedörzsölésre vagy borogatás készítésére hígítatlanul kell alkalmazni. Külsőleges használata után célszerű a bőrt zsíros testápolóval bekenni, hogy a bőr kiszáradását megakadályozzuk.

Használata után a kupakot mindig gondosan vissza kell zárni, hogy a párolgást megakadályozzuk.

Gyermekek és serdülők
Belsőleg 18 év alatti gyermekek és serdülők számára alkoholtartalma miatt ellenjavallt.

Külsőleg gyermekek és serdülők csak 6 éves életkor felett, és szülői felügyelet mellett alkalmazhatják.

Alkalmazás időtartama:

Belsőleg:

A kúraszerű alkalmazás legfeljebb 3 hónapig tarthat, két kúra között legalább 1 hónap szünetet kell tartani.

Külsőleg:

Ha a tünetek 5‑7 nap kezelést követően nem mérséklődnek, illetve nem szűnnek meg, hagyja abba a kezelést, és keresse fel kezelőorvosát.

Ha az előírtnál több Maurers Svédcseppet vett be

Túladagolásról nem számoltak be. A javasolt adag többszörösének bevételével az alkohol élettani hatásai megjelennek.
Ha elfelejtette bevenni a Maurers Svédcseppet
Ne vegyen be kétszeres adagot a kihagyott adag pótlására. Folytassa a gyógyszer szedését az orvos által előírt vagy a jelen betegtájékoztatóban szereplő módon.
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.
4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.
Gyakori mellékhatások (10‑ből legfeljebb 1 beteget érinthetnek):

· Külsőleges alkalmazás esetén a készítmény alkoholtartalma bőrizgató hatást és bőrszárazságot okozhat.
Nagyon ritka mellékhatások (10 000‑ből legfeljebb 1 beteget érinthetnek):

· Túlérzékenységi reakciók (bőrvörösödés, kiütés, ödéma).

· Belsőleges alkalmazás esetén enyhe gyomorpanaszok.

Túlérzékenységi reakció előfordulása esetén abba kell hagyni a készítmény alkalmazását.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik.
A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Maurers Svédcseppet tárolni?
A gyógyszer gyermekektől elzárva tartandó!

A dobozon és az üvegen feltüntetett lejárati idő után ne alkalmazza ezt a gyógyszert. A lejárati idő az adott hónap utolsó napjára vonatkozik.
Az első felbontás után 60 napig használható.

Az üveget tartsa jól lezárva.
Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Maurers Svédcsepp?
100 ml oldat 56,15 g etanolos növényi kivonatot (1:17‑18) tartalmaz az alábbi növények megadott arányú felhasználásával:

· 600 mg citvor gyökértörzs (Curcuma zedoaria Christ., Rosc rhizoma),

· 500 mg virágos kőris (Fraxinus ornus L., manna canellata),

· 500 mg orvosi angyalgyökér (Angelica archangelica L., syn. A. officinalis Hoffm., radix),

· 500 mg Teriak (Theriac) [316 mg orvosi angyalgyökér (Angelica archangelica L.syn. A. officinalis Hoffn., radix), 66 mg macskagyökér (Valeriana officinalis L. s. l., radix), 42 mg ceyloni fahéjfa kéreg (Cinnamomum verum J.S. Presl., cortex), 42 mg mirha gyanta (Commiphora molmol Engler et Commiphora sp., resina), 34 mg kardamommag (Elettaria cardamomum L. Maton, semen)],

· 250 mg mirha gyanta (Commiphora molmol Engler et Commiphora sp., resina),

· 250 mg bábakalácsgyökér (Carlina acaulis L., radix),

· 10 mg jóféle sáfrány (Crocus sativus L., flos),

· 5,0 mg fekete nyárfa rügy (Populus nigra L.,sp, gemma),

· 3,7 mg ánizstermés (Pimpinella anisum L., fructus),

· 2,5 mg koriandertermés (Coriandrum sativum, L., fructus),

· 2,0 mg köménytermés (Carum carvi L., fructus),

· 1,2 mg keserű narancs epikarpium és mezokarpium (Citrus aurantium L. ssp. aurantium, epicarpium et mesocarpium),

· 1,2 mg ezerjófű virágos hajtás (Centaurium erythraea Rafn., herba),

· 1,2 mg citromhéj (Citrus limon L. Burm., pericarpium),

· 1,2 mg gyömbér gyökértörzs (Zingiber officinale Roscoe, rhizoma),

· 1,0 mg szegfűszeg (Syzygium aromaticum L. Merr. et L.M. Perry, germen (germenis)),

· 1,0 mg babérgyümölcs (Laurus nobilis L., fructus),

· 1,0 mg jamaikaibors termés (Pimenta dioica L. Merr., fructus),

· 1,0 mg majoranna levél (Majorana hortensis L.,folium),

· 1,0 mg kínai csillagánizs termés (Illicium verum Hooker fil., fructus),

· 1,0 mg boróka tobozbogyó (Juniperus communis L., pseudo-fructus),

· 1,0 mg galangálgyökér (Alpinia officinarum Hance, rhizoma),

· 1,0 mg kamillavirágzat (Matricaria recutita L., Chamonilla recutita L. Rauchet, flos),

· 1,0 mg tárnicsgyökér (Gentiana lutea L., radix),

· 1,0 mg fehér üröm leveles vagy virágos hajtás (Artemisia absinthium L., herba),

· 1,0 mg kanellafa kéreg (Canella alba Murr, (C. winterana L.) cortex),

· 1,0 mg kínai fahéjfa kéreg (Cinnamomum cassia Blume,(C. aromaticum Ness) cortex),

· 0,5 mg kardamommag (Elettaria cardamomum L. Maton, semen),

· 0,5 mg nőszirom gyökértörzs (Iris germanica L., Iris pallida Lamarck, Iris florentina L., rhizoma),

· 0,3 mg rozmaringlevél (Rosmarinus officinalis L., folium),

· 0,3 mg benedekfű virágos hajtás (Cnicus benedictus L., herba).

A készítmény legalább 7 mg pinént, 10 mg cineolt és 10 mg eugenolt tartalmaz 100 ml oldatban.

Egyéb összetevők: 96%-os etanol (alkohol), tisztított víz, karamell (E150a), racém kámfor.
Etanoltartalom: 44 V/V%.
Milyen a Maurers Svédcsepp külleme és mit tartalmaz a csomagolás?
Vörösbarna színű, tükrösen tiszta, jellemzően, áthatóan fűszeres-kámforos illatú, erősen és kellemetlenül, de aromásan keserű ízű, alkoholos oldat.
100 ml, 250 ml vagy 500 ml oldat barna üvegben, fehér színű biztonsági záras, csavarmenetes alumínium kupakkal lezárva, dobozban.

Nem feltétlenül mindegyik kiszerelés kerül forgalomba.

A forgalomba hozatali engedély jogosultja és a gyártó

K&B Medi-Galen Kft.

8900 Zalaegerszeg

Gasparich u. 14.
Magyarország
OGYI-TN-24/01
100 ml

OGYI-TN-24/02
250 ml

OGYI-TN-24/03
500 ml

